
SZEMÉLYRE SZABOTT MARKETING, MINT HATÉKONY STRATÉGIAI ESZKÖZ A FELHASZNÁLÓI ELKÖTELEZŐDÉS NÖVELÉSÉBEN: A SPOTIFY PÉLDÁJA

Az információs technológiák és a digitális kommunikációs eszközök fejlődésének köszönhetően, amelyek új lehetőségeket kínáltak az ügyfelek adatainak összegyűjtésére és elemzésére, a személyre szabott marketing egyre népszerűbbé válik a vállalatok körében. A cégek és márkák elkezdték alkalmazni ezt az új marketing-trendet, felismerve, hogy minden termék, szolgáltatás, sőt marketingtevékenység középpontjába a vevőt kell állítani. Azonban mindezidáig kevés jó példa ár rendelkezésre, mert a perszonalizáció nehezen kivitelezhető, és adatvédelmi problémákkal is járhat.
Ez a kutatás a személyre szabott marketing napjainkig egyik legsikeresebbnek tekinthető megvalósítását elemzi, a Spotify-t, a világ legnagyobb zenei streaming platformját. A kutatás fő kérdése az, hogy a Spotify hogyan ültette át a személyre szabott marketinget a gyakorlatba, valamint hogy ez a stratégia hogyan befolyásolta az ügyfelek elkötelezettségét.
Kvantitatív (online kérdőív-alapú) módszert alkalmaztam a Spotify felhasználóinak vizsgálata során. A 107 válaszadótól megszerzett adatokat SPSS statisztikai elemző szoftverbe importáltam és leíró statisztikai elemzéseket és kapcsolatvizsgálatokat végeztem.
Az eredmények alapján a felhasználók elégedettek a platform személyre szabott funkcióival és ajánlásaival, ebben nem volt jelentős eltérés a vizsgált felhasználói csoportok között. E mellett a Spotify személyre szabhatóságát a vállalat fő megkülönböztető jellemzőjének tekintik, és ami a legfontosabb, a megfigyelések szerint pozitív hatással van az ügyfelek elkötelezettségének növelésére.
Kutatásom korlátja a minta összetételében és a kvalitatív kutatási adatok hiányában azonosítható, ezért további vizsgálatok szükségesek a témában. 



